KOMISSION PÄÄTÖS,

annettu 25 päivänä maaliskuuta 2020,

innovaatiorahaston tulojen hallinnoinnin siirtämisestä Euroopan investointipankille

(2020/C 133/05)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 10 a artiklan 8 kohdan neljännen alakohdan,

ottaa huomioon Euroopan parlamentin ja neuvoston direktiivin 2003/87/EY täydentämisestä innovaatiorahaston toiminnan osalta 26 päivänä helmikuuta 2019 annetun komission delegoidun asetuksen (EU) 2019/856 (2) ja erityisesti sen 20 artiklan 3 kohdan,

ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 (3) ja erityisesti sen 62 artiklan 1 kohdan c alakohdan iii alakohdan,

sekä katsoo seuraavaa:

(1) Direktiivin 2003/87/EY 10 a artiklan 8 kohdalla perustettu innovaatiorahasto on NER300-ohjelman seuraaja. Innovaatiorahaston toimintaa koskevat yksityiskohtaiset säännöt on vahvistettu delegoidulla asetuksella (EU) 2019/856.

(2) Innovaatiorahastoon osoitetaan muun muassa tulot, jotka saadaan yhteisessä huutokauppapaikassa komission asetuksen (EU) N:o 1031/2010 (4) mukaisesti rahaksi muunnetuista 450 miljoonasta päästöoikeudesta. Päästöoikeudet huutokaupataan asteittain tulevina vuosina. Innovaatiorahastoon osoitetaan myös osa käyttämättömistä NER300-varoista, jotka siirretään sille.

(3) Asetuksen (EU) 2019/856 19 artiklan 3 kohdassa säädetään, että innovaatiorahaston tulot ovat asetuksen (EU, Euratom) 2018/1046, jäljempänä ’varainhoitoasetus’, 21 artiklassa tarkoitettuja ulkoisia käyttötarkoitukseensa sidottuja tuloja. Nämä tulot kanavoidaan unionin talousarvion kautta.

(4) Delegoidun asetuksen (EU) 2019/856 3 artiklan c alakohdassa luettuna yhdessä johdanto-osan 13 kappaleen kanssa todetaan, että innovaatiorahaston tuloja, mukaan luettuina päästöoikeuksista saatavat tulot, olisi hallinnoitava direktiivin 2003/87/EY tavoitteiden mukaisesti.

(5) Delegoidun asetuksen (EU) 2019/856 johdanto-osan 16 kappaleen mukaan innovaatiorahasto olisi pantava täytäntöön varainhoitoasetuksessa vahvistettujen moitteettoman varainhoidon periaatteiden mukaisesti.

(6) Asetuksen (EU) N:o 1031/2010 (5) 24 artiklan 1 kohdan mukaisesti Euroopan investointipankki (EIP) toimii huutokaupanpitäjänä päästöoikeuksille, jotka huutokaupataan vuodesta 2021 lähtien innovaatiorahastoa sekä myös direktiivillä 2003/87/EY perustettua modernisaatiorahastoa varten.

(7) EIP on hallinnoinut NER300-ohjelman tuloja. EIP:n tällä hetkellä hallinnoiman NER300-rahaston käyttämättömät varat siirretään osittain innovaatiorahastoon. On suotavaa varmistaa investointiprosessin jatkuvuus ja mahdollistaa varojen optimaalinen siirto. EIP on NER300-ohjelman täytäntöönpanijana saanut arvokasta kokemusta sellaisen omaisuudenhoitostrategian täytäntöönpanosta, jossa otetaan huomioon siihen liittyvät kassavirrat.

(8) EIP:n tehtäväksi on annettu modernisaatiorahaston tulojen hallinnointi. Jos sama omaisuudenhoitaja hallinnoi sekä innovaatiorahastoa että modernisaatiorahastoa, saavutetaan todennäköisesti synergioita ja mittakaavaetuja.

(9) Näin ollen komissio aikoo siirtää EIP:lle innovaatiorahaston tulojen hallinnointiin liittyvät tehtävät. Tämä edellyttää delegoidun asetuksen (EU) 2019/856 20 artiklan 3 kohdan mukaista komission ja EIP:n välistä sopimusta erityisehdoista, joita EIP noudattaa suorittaessaan kyseisiä tehtäviä varainhoitoasetuksessa säädettyjen moitteettoman varainhoidon periaatteiden mukaisesti.

(10) Sopimuksessa olisi oltava erityisesti seuraavia seikkoja koskevat erityissäännökset: i) asetuksen (EU) N:o 1031/2010 mukaista rahaksi muuntamista koskevat yksityiskohtaiset säännöt; ii) varojen siirtoja koskevat yksityiskohtaiset säännöt, joiden avulla komissio voi panna innovaatiorahaston täytäntöön oikea-aikaisesti; iii) omaisuudenhoitomaksujen laskenta; iv) raportoinnin tiheys, sisältö ja muoto; v) kirjanpitovaatimukset; vi) innovaatiorahaston tulojen hallinnointiin sovellettava investointistrategia,

ON PÄÄTTÄNYT SEURAAVAA:

1 artikla Innovaatiorahaston tulojen hallinnoinnin siirtäminen Euroopan investointipankille 1. Innovaatiorahaston tulojen hallinnointi siirretään Euroopan investointipankille, jäljempänä ’EIP’, edellyttäen, että 2 artiklassa tarkoitettu rahoitusosuussopimus tehdään. 2. EIP:lle annetaan tehtäväksi hallinnoida seuraavia innovaatiorahaston tuloja: a) tulot, jotka saadaan yhteisessä huutokauppapaikassa asetuksen (EU) N:o 1031/2010 mukaisesti rahaksi muunnetuista päästöoikeuksista; b) varat, jotka saadaan innovaatiorahastoon siirron kautta, mukaan lukien NER300-ohjelman toisen ehdotuspyynnön jakamattomat tulot.

2 artikla Rahoitusosuussopimus 1. Komissio ja EIP tekevät rahoitusosuussopimuksen, jossa vahvistetaan erityisehdot, joita EIP noudattaa suorittaessaan innovaatiorahaston tulojen hallinnointiin ja päästöoikeuksien rahaksi muuntamiseen liittyviä tehtäviään. 2. Rahoitusosuussopimuksessa otetaan huomioon komission ja EIP:n tarve tehdä täysin avointa yhteistyötä. Siinä vahvistetaan yksityiskohtaiset säännöt sen varmistamiseksi, että varainhoitoasetuksessa vahvistettuja moitteettoman varainhoidon periaatteita noudatetaan. Sääntöjen on myös oltava sovellettavien hallinnollisten sopimusten, erityisesti Euroopan unionin ja Euroopan investointipankin välisen rahoitusta ja hallintoa koskevan puitesopimuksen sekä Euroopan komission, Euroopan tilintarkastustuomioistuimen ja Euroopan investointipankin välisen kolmikantasopimuksen, mukaisia. 3. Rahoitusosuussopimuksessa vahvistetaan erityisesti a) asetuksen (EU) N:o 1031/2010 mukaista päästöoikeuksien rahaksi muuntamista koskevat yksityiskohtaiset säännöt; b) EIP:n ja komission välistä varojen siirtoa koskevat yksityiskohtaiset säännöt, joiden avulla komissio voi nopeasti hyödyntää innovaatiorahaston tuloja vastatakseen hankkeiden rahoitustarpeisiin; c) EIP:lle maksettava kustannusperusteinen korvaus päästöoikeuksien rahaksi muuntamisesta ja innovaatiorahaston tulojen hallinnoinnista ja niihin liittyvistä tehtävistä. Kustannusperusteinen korvaus vahvistetaan tarjottuja palveluja koskevien asiakirjatodisteiden perusteella; d) EIP:n kuukausiraportointi komissiolle komission vahvistamassa muodossa. Sen avulla komissio voi täyttää kaikki vaatimukset, jotka koskevat sen itse delegoidun asetuksen (EU) 2019/856 23 artiklan nojalla suorittamaa seurantaa ja raportointia; e) innovaatiorahaston varojen tuottoja koskeva investointistrategia. Investointistrategian osalta on huomattava erityisesti, että i) investointistrategialla pyritään saamaan aikaan vakaa tuotto, joka suojaa tulojen arvoa ja antaa EIP:lle mahdollisuuden kattaa kaikki vaaditut ulosvirtaukset täysimääräisesti ja nopeasti rahaston investointihorisontin aikana; ii) EIP ehdottaa investointistrategiaa, jonka komissio hyväksyy komission tilinpitäjän myönteisestä suosituksesta. Investointistrategia laaditaan ennen innovaatiorahaston toiminnan aloittamista; iii) investointistrategia esitetään varojen jakamista hyväksyttävien investointiluokkien kesken koskevan ehdotuksen ja vertailuarvoehdotuksen muodossa. Vertailuarvoehdotus laaditaan toimialan hyvien käytäntöjen mukaisesti ottaen huomioon investointihorisontti, tukikelpoiset investoinnit, tavoitteet ja innovaatiorahaston riskinsietokyky; iv) komissio esittää investointistrategian laatimisen helpottamiseksi arvioidun aikataulun innovaatiorahastosta rahoitettavien hankkeiden aiheuttamista rahoitustarpeista; v) EIP tarkistaa investointistrategiaa vähintään kerran vuodessa tai aina, kun kassavirtaprofiilin muutokset sitä edellyttävät; vi) EIP esittää sijoitusstrategian ja salkun tuloksen komissiolle kerran vuodessa ja pyynnöstä; f) yksityiskohtaiset säännöt, joita noudattaen EIP toimittaa komissiolle innovaatiorahaston tarkastetut tilinpäätöslaskelmat kultakin varainhoitovuodelta delegoidun asetuksen (EU) 2019/856 23 artiklan 7 kohdan mukaisesti; g) yksityiskohtaiset säännöt, joita noudattaen EIP tekee yhteistyötä Euroopan unionin tilintarkastustuomioistuimen, Euroopan petostentorjuntaviraston ja Euroopan syyttäjänviraston kanssa unionin oikeuden mukaisesti. 4. Sopimus tulee voimaan, kun sekä komissio että EIP ovat allekirjoittaneet sen.

Tehty Brysselissä 25 päivänä maaliskuuta 2020. Komission puolesta Johannes HAHN Komission jäsen

(1) EUVL L 275, 25.10.2003, s. 32.

(2) EUVL L 140, 28.5.2019, s. 6.

(3) EUVL L 193, 30.7.2018, s. 1.

(4) Komission asetus (EU) N:o 1031/2010, annettu 12 päivänä marraskuuta 2010, kasvihuonekaasujen päästöoikeuksien kaupan järjestelmän toteuttamisesta yhteisössä annetun Euroopan parlamentin ja neuvoston direktiivin 2003/87/EY mukaisen kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista (EUVL L 302, 18.11.2010, s. 1).

(5) Komission delegoitu asetus (EU) 2019/1868, annettu 28 päivänä elokuuta 2019, asetuksen (EU) N:o 1031/2010 muuttamisesta päästöoikeuksien huutokaupan mukauttamiseksi EU:n päästökauppajärjestelmän sääntöihin kaudella 2021–2030 ja päästöoikeuksien luokitteluun rahoitusvälineiksi Euroopan parlamentin ja neuvoston direktiivin 2014/65/EU nojalla (EUVL L 289, 8.11.2019, s. 9).